Buitelandse diens nie 'beloning' vir korrupte kaders | Maroela Media
Die DA sê pres. Cyril Ramaphosa volg luidens berigte in die voetspore van sy voorganger – Jacob Zuma – deur lojale Luthuli-huis-kaders, eerder as beroepsdiplomate, na die buiteland te ontplooi.
Darren Bergman, die DA se woordvoerder oor internasionale betrekkinge en samewerking, sê beroepsdiplomate is trots op hul diens aan die land en probeer die hoogste sport in hul loopbane bereik.
Bergman sê dit lyk of net diegene wat die land in die verleentheid stel of kinders van prominente politici is, die topposte by ambassades kan bereik.
"As ons op dié trant voortgaan, gaan dit die talentpoel beduidend tot nadeel van Suid-Afrika laat krimp."
Bergman sê die DA het die Wet op Buitelandse Dienste om 'n verskeidenheid redes gesteun, waarvan die belangrikste was dat daar 'n minimumvereiste is waaraan moontlike diplomate moet voldoen om te verseker hulle het die nodige vaardighede voor hulle ontplooi word.
"Dit was belangrik om te verseker die klem verskuif van die beloning van sogenaamde ANC-vriende tot beter verteenwoordiging van Suid-Afrika.
"Dit is erg genoeg dat Suid-Afrikaanse diplomate die hoofopskrifte haal weens smokkelary of omdat hulle hul meer soos glanspersoonlikhede as openbare verteenwoordigers gedra. Die feit dat sommige van diegene wat aangestel is oënskynlik nog nie sekerheidsklaring gekry het en ontplooi is nie, is 'n verdere hindernis. Dié aanstellings word maande lank vertraag," sê Bergman.
"Ons sien ook hoe politici wat na bewering ernstige oortredings begaan het, eindelik as ambassadeurs aangestel word, eerder as om tronkstraf opgelê te word."
Die DA sê Ramaphosa moet die wetgewing ernstig opneem en verseker dat Suid-Afrika se internasionale beeld en benadering verbeter word.
Bergman sê dit is tyd om die wêreld te wys Suid-Afrika is ernstig oor toerisme en beleggings hier.
Vragmotor ploeg in besige haarsalon in
Lig weer die name uit DA asook hul oortredinge. Hang dit aan die groot klok asb
Ek is nie naief genoeg om dit te glo nie.
Ace gaan seker die ambassade word in USA! Ooo julle is n grap….
Dié dinge het op 'n kleiner skaal maar ook in die ou SA gebeur. Lede van die Broederbonder, die geheime "think tank" agter die regende Nasionale Party, het toe ook allerhande lekker jobs in die staatsdiens en in groot Afrikaner besighede soos Sanlam en Volkskas gekry. Bekwaamheid en opleiding het seker toe darem 'n groter rol gespeel, maar ook nie altyd nie.